|  |  |
| --- | --- |
| **ΕΛΛΗΝΙ****ΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΑΙΔΕΙΑΣ & ΘΡΗΣΚΕΥΜΑΤΩΝ**  **ΠΕΡΙΦΕΡΕΙΑΚΗ Δ/ΝΣΗ Π/ΘΜΙΑΣ & Δ/ΘΜΙΑΣ ΕΚΠ/ΣΗΣ ΚΡΗΤΗΣ**  ΠΕΡΙΦΕΡΕΙΑΚΟ ΚΕΝΤΡΟ  ΕΚΠΑΙΔΕΥΤΙΚΟΥ ΣΧΕΔΙΑΣΜΟΥ ΚΡΗΤΗΣ  (ΠΕ.Κ.Ε.Σ. ΚΡΗΤΗΣ)  **Ταχ. Δ/νση:** Ρολέν 4, Τ.Κ.713 05 ΗΡΑΚΛΕΙΟ  **Τηλ.:** 2810246400, **Email**: pekeskritis@sch.gr  **Πληροφορίες:** Γ. Στριλιγκάς  **Τηλ.:** 2810246869 & 6944712278 Email: striligk@sch.gr | ΑΝΑΚΟΙΝΟΠΟΙΗΣΗ ΣΤΟ ΟΡΘΟ (15/1/2020):  Ως προς την πρώτη παράγραφο του εγγράφου Ηράκλειο, 14 Ιανουαρίου 2020 Αριθ. Πρωτ. Φ.2/130  **Προς:**   1. Σχολικές μονάδες Δ/θμιας Εκπ/σης Κρήτης 2. Τους κ.κ. θεολόγους καθηγητές/τριες των Ημερήσιων και Εσπερινών Γυμνασίων, Γεν. Λυκείων και ΕΠΑ.Λ. των Δ/νσεων Δ/θμιας Εκπαίδευσης Ηρακλείου, Λασιθίου, Ρεθύμνου, Χανίων   **Κοιν.:**   1. Π.Δ.Ε Κρήτης 2. Διευθύνσεις Δ/θμιας Εκπ/σης Ηρακλείου, Λασιθίου, Ρεθύμνου, Χανίων |

**Θέμα**: «Σχολική εορτή των Τριών Ιεραρχών»

**Σχετ.:** Εγκύκλιος Φ1/3495/ΓΔ410-01-2020/ΥΠΑΙΘ

Αγαπητές και αγαπητοί συνάδελφοι

Σύμφωνα με ανακοίνωση του Υπουργείου Παιδείας και Θρησκευμάτων, η οποία εκδόθηκε σε συνέχεια της παραπάνω σχετικής εγκυκλίου, έχει κατατεθεί νομοτεχνική βελτίωση σε υπό ψήφιση νομοσχέδιο, ως προς τη σχολική εορτή των Τριών Ιεραρχών. Συγκεκριμένα, η ανακοίνωση αναφέρει: «Η 30ή Ιανουαρίου κάθε έτους, ημέρα της εορτής των Τριών Ιεραρχών, αποκαθίσταται ως ημέρα πραγματοποίησης εορταστικών εκδηλώσεων προς τιμήν των τριών Αγίων και της Παιδείας, καθώς και όλης της εκπαιδευτικής κοινότητας. Η εν λόγω ρύθμιση αφορά τόσο την πρωτοβάθμια όσο και τη δευτεροβάθμια εκπαίδευση, δημόσια και ιδιωτική. Κατά τα λοιπά, το σχολείο θα λειτουργεί κανονικά και θα πραγματοποιείται το ωρολόγιο πρόγραμμα των μαθημάτων της ημέρας. Η σχετική νομοθετική ρύθμιση, που εμπεριέχεται σε κατατεθέν Νομοσχέδιο του Υπουργείου, θα προσαρμοστεί κατά την κοινοβουλευτική διαδικασία προκειμένου να αποτυπώνει πλήρως τα ανωτέρω».

Εν όψει, λοιπόν, αυτής της ρύθμισης και με γνώμονα το πνεύμα της εορτής, παρακαλώ όλους για την ανάληψη πρωτοβουλιών, για την οργάνωση δράσεων, οι οποίες θα αναδεικνύουν το περιεχόμενο και το μήνυμα αυτού του σημαντικού γεγονότος για την Παιδεία. Παρακαλούνται, ιδιαιτέρως, οι θεολόγοι εκπαιδευτικοί να αναλάβουν τις αναγκαίες πρωτοβουλίες και να βοηθήσουν τις σχολικές μονάδες, όσο είναι εφικτό, σε αυτό το έργο.

Οι Τρεις Ιεράρχες τιμώνται ως μεγάλοι Πατέρες της Εκκλησίας και Οικουμενικοί Διδάσκαλοι. Ήδη, από την ίδρυση του πρώτου ελληνικού πανεπιστημίου, μετά τη συγκρότηση του ελληνικού κράτους, καθιερώθηκε να τιμώνται ως προστάτες της Παιδείας και των Γραμμάτων.

Οι όποιες τιμητικές εκδηλώσεις και οι λοιπές δράσεις των σχολείων είναι σημαντικό να εκκινούν με συμμετοχή στην εκκλησιαστική εορταστική σύναξη στον ναό. Οι θεολόγοι εκπαιδευτικοί μπορούν να βοηθήσουν, αναλαμβάνοντας τις αναγκαίες οργανωτικές πρωτοβουλίες, καθώς επίσης να προετοιμάσουν τους μαθητές, ώστε ο εκκλησιασμός -με ό,τι σημαίνει αυθεντικά αυτή η λέξη- να είναι γεγονός αληθινής γιορτής και χαράς για όλους και όχι εκπλήρωση μιας τυπικής υποχρέωσης.

Το ίδιο πνεύμα χρειάζεται να χαρακτηρίζει και τις λοιπές εκδηλώσεις και δραστηριότητες των σχολείων, γύρω από την προσφορά των Τριών Ιεραρχών στα Γράμματα. Όλοι μπορούμε να εργαστούμε προς αυτή την κατεύθυνση, συμβάλλοντας με δημιουργικές ιδέες, οι οποίες να αγκαλιάζουν τις πραγματικές ανάγκες και τα ενδιαφέροντα των παιδιών, πέρα από τυποποιημένες επετειακές συνήθειες, οι οποίες συχνά επιφορτίζουν με περιττά βάρη. Για τον σκοπό αυτόν, λαμβάνουμε υπόψη και τις αντικειμενικές συνθήκες και τις δυνατότητες κάθε σχολικής μονάδας, δηλαδή τον τόπο που βρίσκεται, τον αριθμό των μαθητών, την τοπική παράδοση εορτασμού κλ.π.

Εκτός από την καθιερωμένη ομιλία από εκπαιδευτικό του σχολείου, η οποία σε πολλές περιπτώσεις συνηθίζεται να γίνεται στον ναό, μπορούμε να ενεργοποιήσουμε ιδέες δημιουργικής συμμετοχής των ίδιων των μαθητών στα δρώμενα της εορτής. Παράλληλα με τις όποιες αναφορές στα πρόσωπα και στο έργο των Τριών Ιεραρχών και τις σχετικές παρουσιάσεις, είναι πρόσφορες και άλλες προτάσεις, ακόμη και δράσεις εναλλακτικής μορφής, πάντοτε μέσα το πνεύμα της εορτής, οι οποίες μπορούν να προσφέρουν στα παιδιά τη δυνατότητα ουσιαστικής παρέμβασης και συμμετοχής. Σε πολλά σχολεία υπάρχει πλούσια εμπειρία γύρω από αυτό το θέμα, από την οποία μπορούμε να πάρουμε ιδέες. Ενδεικτικά, εκτός των άλλων, στο πρόγραμμα των εκδηλώσεων μπορούν να ενταχθούν:

* Δραστηριότητες δημιουργικής και καλλιτεχνικής έκφρασης
* Μουσικά και θεατρικά δρώμενα
* Λογοτεχνικοί και εικαστικοί διαγωνισμοί
* Δράσεις εικαστικής δημιουργίας και παρουσίασης
* Στοχευμένες κινηματογραφικές προβολές και διάλογος γύρω από αυτές
* Διαθεματικές δράσεις και διεπιστημονικές συνεργασίες
* Παιχνίδια γνώσεων και δεξιοτήτων
* Εργαστήρια κατασκευών
* Δραστηριότητες διαλόγου και προβληματισμού
* Βραβεύσεις διακριθέντων μαθητών σε διάφορους τομείς
* Τιμητικές εκδηλώσεις για απελθόντες εκπαιδευτικούς
* Αφιερώματα σε ανθρώπους των Γραμμάτων και της Τέχνης
* Στοχευμένες διδακτικές επισκέψεις (που οργανώνονται σύμφωνα με τα προβλεπόμενα)
* Φιλανθρωπικές δράσεις και εξορμήσεις εθελοντικής προσφοράς κ.ά.

Με την ευκαιρία αυτή, ενημερώνω τους εκπαιδευτικούς της πόλης του Ηρακλείου και της ευρύτερης περιφέρειας της Ιεράς Αρχιεπισκοπής Κρήτης ότι κατά την ημέρα της εορτής, τη **Δευτέρα 30 Ιανουαρίου 2020, ώρα 8.00 - 10.00 π.μ.,** στον **Μητροπολιτικό Ναό του Αγίου Μηνά στο Ηράκλειο**, θα γίνει Αρχιερατική Θεία Λειτουργία, ιερουργούντος του **Σεβ. Αρχιεπισκόπου Κρήτης κ. Ειρηναίου**, καθώς και η καθιερωμένη ομιλία. Θα ακολουθήσει το καθιερωμένο κέρασμα από την Ιερά Αρχιεπισκοπή, για τους εκπροσώπους των Αρχών, τους εκπαιδευτικούς και τους μαθητές, στο κτήριο της Ιεράς Αρχιεπισκοπής.

Θα είναι χαρά για όλους η **συμμετοχή αντιπροσωπειών και σχολικών ομάδων,** από όσα σχολεία της πόλης επιθυμούν. Παρομοίως, ενημερώνουμε τις εκπαιδευτικές αρχές, τους Συντονιστές Εκπαίδευσης, τα εκπαιδευτικά σωματεία, τις επιστημονικές ενώσεις, τους εκπαιδευτικούς και τους μαθητές της πόλης του Ηρακλείου ότι θα είναι ιδιαίτερη τιμή και χαρά για όλους μας να συνεορτάσουμε.

Εύχομαι σε όλες και όλους να αντλείτε δύναμη και φως από το πρόσωπο και το έργο των αγίων Τριών Ιεραρχών, προστατών της Παιδείας και των Γραμμάτων. Χρόνια πολλά, με υγεία, αισιοδοξία και προκοπή!

Ο Συντονιστής Ε.Ε. κλάδου ΠΕ01

Γεώργιος Στριλιγκάς

**ΕΣΩΤΕΡΙΚΗ ΔΙΑΝΟΜΗ:**

1. Οργανωτική Συντονίστρια ΠΕ.Κ.Ε.Σ. Κρήτης
2. Συντονιστές Ε.Ε. του ΠΕ.Κ.Ε.Σ. Κρήτης